Madrid 3. septembra (TASR) – Vedenie španielskeho futbalového klubu Osasuna Pamplona odvolalo trénera Jose Luisa Mendilibara po úvodných troch zápasoch najvyššej domácej súťaže, v ktorých tím ťahal vždy za kratší koniec.
Mendilibar odchádza z klubu po dva a pol roku. Tím v lete opustil kanonier Kike Sola, za ktorého prišla náhrada v podobe Oriola Rieru z druholigového Alcorconu. V minulej sezóne sa 52-ročný tréner zachránil s tímom v Primera Division, keď skončil v tabuľke na 16. mieste.
Osasuna nezískala ako jediná v prebiehajúcej sezóne španielskej ligy ešte ani jeden bod a strelila len jeden gól. V tabuľke jej patrí posledná priečka.